钦定古今图书集成/明伦汇编/氏族典/第243卷 > 张亢
## 钦定古今图书集成/明伦汇编/氏族典/第243卷 > 张亢

按《宋史张亢传》，“亢字公寿，自言后唐河南尹全义七
世孙，家于临濮。少豪迈，有奇节。进士及第，为广安军
判官，应天府推官，改大理寺丞，佥书西京判官事，通
判镇戎军。丁母忧，起为如京使，累迁右骐骥使、忠州
刺史，徙鄜延路，知鄜州。会契丹欲渝盟，领果州团练
使，知瀛州。葛怀敏败，迁四方馆使，泾原路经略安抚”
招讨使、知渭州。亢闻诏即行。及至，敌已去，郑戬统四
路，亢与议不合，迁引进使，徙并代副都总管、知代州，
加领眉州防御使，复为泾原路总管、知渭州。会给郊
赏，州库物良而估贱，三司所给物下而估高，亢命均
其值，以便军人。转运使奏亢擅减三司所估，降知磁
州，改将作监、知和州。坐失举，徙筠州。久之，复眉州防
御使、真定府路副都总管。迁客省使，以足疾知卫州，
徙怀州。坐与邻郡守议河事会境上，经夕而还，降曹
州钤辖，改河阳总管，以疾辞为秘书监。未几，复客省
使、眉州防御使、徐州总管，卒。亢好施轻财，驭军严明，
所至有风迹。